Eftir því sem næst verður komist er metrakerfið hið opinbera kerfi mælieininga í öllum löndum heims að Líberíu , Mjanmar ( Búrma ) og Bandaríkjunum undanskildum . Þrátt fyrir að þessi þrjú lönd noti annað mælieiningakerfi þá sjást einingar úr metrakerfinu þar í sumum tilfellum . Kortið sýnir um það bil hvenær lönd hafa tekið upp metrakerfið . Svörtu löndin þrjú , Bandaríkin , Líbería og Mjanmar hafa ekki tekið upp metrakerfið . Á sama hátt má sjá einingar úr öðrum kerfum í ýmsum löndum þar sem metrakerfið er hið opinbera kerfi mælieininga , en í mismiklum mæli . Bretland og Kanada eru dæmi um lönd þar sem metrakerfið er formlega í gildi en einingar úr engilsaxneska einingakerfinu ( tommur , pund , og svo framvegis . ) eru töluvert mikið notaðar , sérstaklega meðal almennings í daglegu lífi . Í Kanada er ekki óalgengt að fólk gefi upp hæð sína í fetum og tommum og þyngdina í pundum . Einnig er algengt að sjá verð á matvælum gefið upp miðað við pund en ekki kíló . Í Bretlandi er vökvi , svo sem mjólk og bjór gjarnan mældur í hálfpottum ( e. pints ) , verð á mat gefið upp miðað við hvert pund , þyngd fólks í einingunni stone og hæð í fetum og tommum . Þetta eru aðeins örfá dæmi um það hvernig aðrar einingar en þær úr metrakerfinu eru notaðar . Þótt metrakerfið hafi formlega verið tekið upp á Íslandi árið 1907 þá sjáum við vissulega einingar úr öðrum kerfum hér . Til dæmis er stærð á pítsum , dekkjum ( bæði bíla og reiðhjóla ) , hljómplötum og sjónvarps - og tölvuskjám , yfirleitt gefin upp í tommum . Í stangveiði er þyngd fisks gefin upp í pundum , þyngd á nýfæddum börnum hefur lengi verið gefin upp í mörkum og vegalengd á sjó er gefin upp í sjómílum .